ང་ཚོ་ཆུང་དུས་དགོན་པར་ཆོས་གྲོགས་རྣམས་དང་ལྷན་ཅིག་བསྡུས་གྲྭའི་རྩོད་པ་བྱེད་སྐབས།མིའི་མཚན་ཉིད་ལ་སྨྲ་ཤེས་དོན་གོ་བཞག་པ་ན།འོ་ན་མི་ལྐུག་པ་མི་ཡིན་མིན་སོགས་རྩོད་པ་བྱེད་རྒྱུ་ཡོད་མོད།ཁས་ལེན་ཟིན་མི་ཟིན་ཇི་ལྟར་ཡང་མཚན་ཉིད་དེ་ལྟར་བཞག་པ་ལ་བསམ་བློ་གཏོང་ཤེས་ན་གོ་རྒྱུ་ཡོད་སྙམ།གོ་རྒྱུ་ཅི་ཞིག་ཡོད་ཅེ་ན།འདིའི་སྐབས་ཀྱི་དོན་གོ་བ་ཞེས་པ་ནི་འགྲོ་འཆག་ཉལ་འདུག་དང་ཟ་འཐུང་གི་དོན་གོ་བ་ཙམ་ལ་བྱེད་རྒྱུ་མ་ཡིན་པར།རང་གཞན་ཀུན་ལ་ཕན་མི་ཕན་གྱི་དོན་གོ་བའམ་ཤེས་པ་ལ་བྱེད་དགོས།དེ་ཡང་དེ་ལྟ་བུའི་དོན་གོ་བ་ནི་མཚན་ཉིད་ཡོངས་སུ་རྫོགས་པའི་མི་དང་།རང་གཞན་གྱི་འདས་མ་འོང་གི་དོན་ལ་བསམ་བློ་ཅུང་ཟད་ཀྱང་གཏོང་མི་ཤེས་པ་ནི་དུད་འགྲོའམ།མིའི་རྣམ་པར་ཡོད་ཀྱང་མིའི་མཚན་ཉིད་ཡོངས་སུ་མ་རྫོགས་པ་རེད་ཅེས་གོ་རྒྱུ་ཡོད་པ་ལྟ་བུ་སྟེ།དམ་པ་གོང་མ་དག་གིས།ད་རེས་ཕྱུགས་དང་བྱེ་བྲག་འབྱེད་པའི་དུས་ཡིན་ནོ་ཞེས་གསུངས་པའི་དོན་ཡང་དེ་ལྟ་བུར་གོ་དགོས་པའི་ཕྱིར།གལ་ཏེ་དེ་ལྟ་མིན་ན་ཕྱིའི་སྐྱེ་གཟུགས་ཙམ་ནི་མིར་སྐྱེས་ཙམ་ཉིད་ནས་རང་བཞིན་གྱིས་ཁྱད་པར་དོད་འདུག་པས།ཁྱད་འབྱེད་ཅེས་པའི་ཚིག་ལའང་ནུས་པ་མེད་པར་འགྱུར་བས་སོ།།